**Molitva vjernika – C**

**5. lipnja 2016.**

**Pomolimo se, Gospodinu Isusu, prijatelju bolesnih i recimo zajedno:**

**Prijatelju bolesnih, usliši nas!**

1. Gospodine Isuse, liječio si bolesne i dizao mrtve: u našem ocu papi Franji, našim biskupima, svećenicima i redovnicima, ponovi svoja čudesa, tješeći žalosne, opraštajući grešnicima, pozivajući na put obraćenja zalutale, molimo te!
2. Htio si da se međusobno pomažemo: daj da Crkva, tj. mi vjernici, budemo blizu bolesnima, ucviljenima i nerođenima; ponajprije u našim obiteljima gdje je to pravo najugroženije i gdje je služenje najzahtjevnije jer je svakodnevno, molimo te!
3. Daruj sućutno srce, požrtvovnost i pravo znanje zdravstvenom osoblju da se svaki štićenik bolnice osjeća kao čovjek, a ne kao pacijent ili broj, molimo te!
4. Neka nas, Gospodine, patnja, bol i smrt ne zbune kao tobožnja kazna za naše grijehe. Daj da ih doživimo kao sredstvo čišćenja od svake navezanosti na prolaznost života, molimo te!
5. Tvoje je evanđelje na spasenje svakom čovjeku. Daj da ga ljudi takvim žele čuti i prihvatiti, molimo te!
6. Našim pokojnima koji su se u ranama zemaljskog života dali dotaknuti ranama tvojih ruku, udijeli iscjeljujuću blizinu svoga lica u nebeskom kraljevstvu, molimo te!

**Hvala ti, Gospodine Isuse, za svu ljubav, osobito prema patnicima i bolesnicima: primi naše molitve i daj da svi ugledamo tvoje lice u raju, koji živiš i kraljuješ u vijeke vjekova. Amen!**